C 125/52
FI
Euroopan unionin virallinen lehti
5.4.2023
Tiistai 13. syyskuuta 2022
17. painottaa tarvetta lisätä Erasmus+ -ohjelman, Luova Eurooppa -ohjelman ja Euroopan solidaarisuusjoukkojen kaltaisten ohjelmien rahoitusta ja edistää asianmukaisesti niiden tarjoamia mahdollisuuksia, parantaa liikkuvuuskoke­ muksia, jotka edistävät nuorempien sukupolvien tulevan henkilökohtaisen ja ammatillisen kasvun kannalta hyödyllisten ja tarpeellisten sosiaalisten taitojen kehittymistä, ja parantaa niiden saatavuutta kaikille; kehottaa tässä yhteydessä komissiota ja jäsenvaltioita edistämään ammattikoulutusta ja huolehtimaan siitä, että mahdolliset tulevat liikkuvuusrajoitukset eivät haittaa ohjelmien toteuttamista, sekä parantamaan hankkeiden tulosten järjestelmällistä jakamista, jotta voidaan lisätä niiden näkyvyyttä, laajentaa niitä ja lisätä niiden pitkän aikavälin vaikutuksia; kehottaa komissiota lisäämään näiden unionin ohjelmien rahoitusta monivuotisen rahoituskehyksen seuraavan tarkistuksen yhteydessä;
18. ilmaisee huolensa siitä, että elpymis- ja palautumistukivälineen vaikutukset lapsiin ja nuoriin saattavat monissa tapauksissa olla vähäisiä eivätkä ne välttämättä tuota tuloksia tai rakenneuudistuksia, jotka antaisivat lapsille ja nuorille mahdollisuuden laadukkaaseen koulutukseen tai lieventäisivät covid-19-pandemiaan liittyvien kulttuuripaikkojen sulkemisten ja kulttuurialan luovan työn tekijöiden saavuttamattomuuden kielteisiä vaikutuksia erityisesti nuoriin esittäjiin, joilta evättiin mahdollisuus uransa aloittamiseen ja kehittämiseen ratkaisevassa varhaisessa vaiheessa; kehottaa komissiota ja jäsenvaltioita varmistamaan asianmukaisen rahoituksen sekä reilut sopimus- ja työolot kaikille nuorille kirjailijoille, esiintyjille, taiteilijoille ja kaikille muille kulttuurialalla ja luovilla toimialoilla, myös sosiaalisessa mediassa, työskenteleville luovan työn tekijöille, työntekijöille ja ammattilaisille, jotka kärsivät pandemian vuoksi, tehostamaan yleisiä toimiaan nousevien taiteilijoiden ja kulttuurialan ammattilaisten tukemiseksi, edistämään nuorten ja yhteiskunnallista yrittäjyyttä ja kirjaamaan tämän tavoitteen taiteilijan eurooppalaista asemaa koskevan asiakirjan nuoria taiteilijoita käsittelevään osioon; suosittelee jälleen, että 10 prosenttia kansallisten elpymis- ja palautumissuunnitelmien määrärahoista osoitetaan koulutukseen ja 2 prosenttia kulttuurialalle ja luoville toimialoille; kehottaa komissiota arvioimaan perusteellisesti koulutukseen, nuoriin sekä kulttuurialaan ja luoviin toimialoihin liittyviä hankkeita ja uudistuksia, joita jäsenvaltiot toteuttavat elpymis- ja palautumistukivälineen tuella, ja tähdentää, että näitä aiheita on painotettava enemmän eurooppalaisen ohjausjakson arvioinnin yhteydessä laadittavissa kansallisissa raporteissa;
19. muistuttaa, että liikkuvuuskokemukset ja hyvien käytäntöjen vaihto opettajien, kasvattajien, kouluttajien, nuorisotyötä tekevien vapaaehtoisten ja ammattilaisten sekä nuorisojärjestöjen, kulttuurialan luovan työn tekijöiden ja urheiluvalmentajien keskuudessa ovat tärkeitä, jotta voidaan lisätä heidän tietämystään nuorten tavoittamisesta ja vahvistaa kansainvälistä ja monikielistä ulottuvuutta erityisesti, kun otetaan huomioon vuoteen 2025 mennessä toteutettava eurooppalainen koulutusalue;
20. kehottaa soveltamaan kokonaisvaltaista käsitystä terveydestä, joka kattaa yleisen fyysisen, henkisen ja sosiaalisen hyvinvoinnin, ja pyytää laatimaan kattavia ennaltaehkäisy- ja hoitostrategioita, jotka kattavat muun muassa kulttuuri- ja urheilutoiminnan ja joilla edistetään luovien ja sosiaalisten taitojen kehittämistä;
21. korostaa tarvetta edistää sellaisten kohdennettujen, sukupolvien välisten palvelujen suunnittelua ja tarjontaa, joissa yhdistetään ikäihmisten kokemus ja nuorten rohkeus siten, että molemmat osapuolet hyötyvät;
22. korostaa kulttuurin perustavanlaatuista merkitystä lasten ja nuorten yksilöllisen identiteetin kehittymiselle sekä heidän koulutukselleen, myös heidän ymmärtämykselleen yhteiskunnasta, ja heidän yleiselle hyvinvoinnilleen;
23. korostaa, että on kiireellisesti saatava aikaan osallistava, luova, dynaaminen ja terve oppimisympäristö varhaisesta iästä alkaen, jotta voidaan pienentää psykofyysisten häiriöiden riskiä aikuisiässä; kehottaa tässä yhteydessä jäsenvaltioita varmistamaan, että kaikki taiteellisen ilmaisun muodot eli musiikki, teatteri, elokuva, dokumentti, animaatio, kuvataiteet, tanssi ja uudet kokeelliset taidemuodot sisällytetään koulujen opetussuunnitelmiin ja opetussuunnitelman ulkopuoliseen taide- ja urheilutoimintaan, mikä edistää vapaata ilmaisua ja luovuutta ja antaa oppilaille mahdollisuuden osallistua aktiivisesti ja testata taitojaan; korostaa, että taide voi olla ihanteellinen osa tieteidenvälisiä hankkeita ja että se voi edistää kriittistä ajattelua, minkä vuoksi sitä ei pitäisi rajata taideluokkiin;
24. kehottaa jäsenvaltioita ja viranomaisia kehittämään urheiluinfrastruktuuria ja lisäämään yleisesti liikuntakasvatuksen ja opetussuunnitelman ulkopuolisen liikunnan määrää kouluissa, mukaan lukien vammaisille lapsille ja nuorille suunnattu toiminta; korostaa, että urheilu ja taide voivat molemmat olla vahvoja osallistamisen välineitä syrjäytymisvaarassa oleville lapsille; muistuttaa, että koulujen opetussuunnitelmiin sisältyvät taideaineet ja liikunta voivat olla erittäin suuri apu torjuttaessa nuoria ja koulutusta koskevia yleisiä haasteita, kuten oppimisvaikeuksia ja oppimishäiriöitä, sekä kiusaamista, vihapuhetta ja psykotrooppisten aineiden käyttöä;